
OSNUTEK ZAKONODAJNE RESOLUCIJE EVROPSKEGA PARLAMENTA
o osnutku sklepa Sveta o sklenitvi, v imenu Unije, Sporazuma med Kanado in Evropsko unijo o prenosu in obdelavi podatkov iz evidence podatkov o potnikih
(08897/2024 – C10‑0125/2024 – 2024/0051(NLE))
(Odobritev)
Evropski parlament,
–	ob upoštevanju osnutka sklepa Sveta (08897/2024),
–	ob upoštevanju osnutka Sporazuma med Kanado in Evropsko unijo o prenosu in obdelavi podatkov iz evidence podatkov o potnikih (08896/2024),
–	ob upoštevanju zahteve za odobritev, ki jo je Svet podal v skladu s členom 16(2), členom 87(2), točka (a), in členom 218(6), drugi pododstavek, točka (a)(v), Pogodbe o delovanju Evropske unije (C10-0125/2024),
–	ob upoštevanju člena 107(1) in (4) ter člena 117(7) Poslovnika,
–	ob upoštevanju priporočila Odbora za državljanske svoboščine, pravosodje in notranje zadeve (A10‑0000/2025),
1.	odobri sklenitev sporazuma;
2.	naroči svoji predsednici, naj stališče Parlamenta posreduje Svetu in Komisiji ter vladam in parlamentom držav članic in	Kanade.

a. Ozadje
Ta postopek odobritve zadeva osnutek sklepa Sveta o sklenitvi Sporazuma med Kanado in Evropsko unijo o prenosu in obdelavi podatkov iz evidence podatkov o potnikih (podatki iz PNR). 
Evropski parlament je zaprosil Sodišče Evropske unije za mnenje, ali je prejšnji sporazum o podatkih iz PNR s Kanado iz leta 2014 združljiv s Pogodbama in Listino Evropske unije o temeljnih pravicah. Sodišče Evropske unije je 26. julija 2017 podalo mnenje 1/15, v katerem je navedlo, da predvidenega sporazuma o podatkih iz PNR med Kanado in EU ni mogoče skleniti v dani obliki, ker več njegovih določb ni združljivih s temeljnimi pravicami, ki jih priznava EU. Po izdaji tega mnenja sta EU in Kanada obnovili pogajanja, da bi podpisali nov sporazum, ki bi bil skladen z zahtevami Sodišča.
Pogajanja o tej različici sporazuma so se začela leta 2018, po zaključku pogajanj leta 2023 pa je bil končni osnutek besedila posredovan Svetu in Evropskemu parlamentu. Evropska komisija je 4. marca 2024 izdala dva predloga sklepa Sveta o podpisu in sklenitvi, v imenu Evropske unije, Sporazuma med Kanado in Evropsko unijo o prenosu in obdelavi podatkov iz evidence podatkov o potnikih (podatki iz PNR).
Opravljeno je bilo posvetovanje z Evropskim nadzornikom za varstvo podatkov (ENVP), ki je 29. aprila 2024 izdal mnenje 15/2024, v katerem je ugotovil, da osnutek sporazuma vsebuje potrebne zaščitne ukrepe, da bi bil združljiv z Listino o temeljnih pravicah, kot je bilo zahtevano v mnenju 1/15 Sodišča Evropske unije. Mnenje je vsebovalo tudi več priporočil glede izvajanja tega sporazuma. 
b. Stališče poročevalca
Poročevalec meni, da je sklenitev mednarodnega sporazuma, ki določa jasen pravni okvir za izmenjavo podatkov iz PNR s Kanado pomemben korak naprej v prizadevanjih EU za preprečevanje, odkrivanje, preiskovanje in pregon hudih kaznivih dejanj in terorizma. 
Pozdravlja tudi pomembno delo, ki ga je v preteklosti opravil Evropski parlament, tudi njegova nekdanja poročevalka za ta postopek Sophie in’t Veld, pri zagotavljanju, da bi ta sporazum spoštoval standarde EU v skladu s Pogodbama, Listino EU o temeljnih pravicah in nedavnimi sodbami Sodišča.
Glede na zadnje poročilo Europola[footnoteRef:1] je bilo samo v letu 2023 v državah članicah EU izvedenih 120 terorističnih napadov, kar priča o današnjem obsegu terorizma v EU in potrebi po tem, da so organi, pristojni za boj proti tej nadlogi, opremljeni z vsemi razpoložljivimi orodji za preprečevanje takih napadov. Organi lahko z zbiranjem in analizo podatkov iz PNR pridobijo pomembne elemente, ki jim omogočajo, da odkrijejo sumljive potovalne vzorce in identificirajo osebe, ki so povezane s storilci kaznivih dejanj in teroristi, ter podpirajo preiskovanje in pregon primerov nezakonitih dejavnosti. Poročevalec je prepričan, da je treba omogočiti mednarodno policijsko in pravosodno sodelovanje, zlasti v primeru Kanade, ki je zanesljiva in zaupanja vredna mednarodna partnerica EU. [1:  Europolovo poročilo o stanju in trendih na področju terorizma v EU za leto 2024.] 

Zaveda se, da obdelava podatkov o imenih potnikov posega v pravice potnikov do varstva zasebnosti in varstva osebnih podatkov, in meni, da je to omejeno in strogo urejeno posredovanje organov odkrivanja in pregona potrebno in sorazmerno glede na pomembno vlogo, ki jo lahko imata mednarodna izmenjava in analiza podatkov iz PNR v boju proti hudim mednarodnim kaznivim dejanjem in terorizmu. 
Glede na pozitivno mnenje Evropskega nadzornika za varstvo podatkov in ob upoštevanju sodbe Sodišča iz leta 2022, s katero je bil potrjen pravni okvir Unije o obdelavi podatkov iz PNR, je poročevalec prepričan o ciljih tega sporazuma in jamstvih, ki jih vsebuje. Zlasti je zadovoljen, da sporazum zajema zaščitne ukrepe v zvezi z nediskriminacijo, hrambo in varnostjo podatkov, nadzorom, preglednostjo in obveščanjem potnikov, individualnim dostopom do podatkov iz PNR in njihovim popravljanjem ter upravnimi in pravnimi sredstvi. 
Poudarja, da pričakuje, da se bo ta sporazum uporabljal ob doslednem spoštovanju teh zaščitnih ukrepov, sodne prakse Sodišča Evropske unije in priporočil Evropskega nadzornika za varstvo podatkov. Zato opozarja Komisijo, naj med pregledi, ki so predvidenimi v tem sporazumu, posebno pozornost nameni tem vidikom in uveljavljanju pravic posameznikov, na katere se nanašajo osebni podatki. 
Navsezadnje ugotavlja, da je sklenitev tega sporazuma pozitiven napredek v boju proti hudim kaznivim dejanjem in terorizmu, obenem pa ohranja potrebne omejitve in zaščitne ukrepe za zagotovitev spoštovanja temeljnih pravic potnikov. 
Glede na navedeno poročevalec predlaga, naj Parlament potrdi osnutek sklepa Sveta.

